मुंबई. 'जब एगो सच्चा आशिक सर पर कफन बांध के निकल जाला न त केहू के बाप से ना डरेला' बोलने वाला लड़का फिल्म में सच में अपनी जान की परवाह नहीं करता और अपनी प्रेमिका के दबंग पिता और चाचा से भिड़ जाता है, खूब मार खाता है और अधमरी हालत में फेंक दिया जाता है। आज सिनेमाघरों में टीनऐज लव पर आधारित फिल्म 'जानू मेरी जान' रिलीज हुई है। इसे यूपी और बिहार में रिलीज किया जा रहा है। फिल्म का डायरेक्शन 'ए बलमा बिहार वाला' फेम विष्णु शंकर बेलू ने किया है। कहानी और स्क्रीनप्ले मनोज कुशवाह का है।
कहानी
फिल्म की कहानी सच्ची घटना से प्रेरित है। कहानी शुरू होती है एक किशोर लड़के से जो एक मैकेनिक है और एक दुकान पर गाड़ियां के कल पुर्जे ठीक करता है। उसकी दुकान पर एक बारहवीं कक्षा में पढ़ने वाली लड़की अपनी स्कूटी ठीक कराने आती है और लड़के को दिल दे बैठती है। लड़का अपनी हैसियत जानता है इसलिए वह इन बातों पर ध्यान नहीं देता। लड़की उस लड़के से मिलने के लिए जान बूझकर स्कूटी खराब कर के लाती रहती है, इस तरह लड़का भी उसकी तरफ आकर्षित हो जाता है। वो इस बात को जानता है कि लड़की के पिता और चाचा दबंग हैं फिर भी प्यार में पड़ जाता है। खबर लड़की के घर तक पहुंचती है और उसपर बंदिशें लगा दी जाती हैं। लड़का-लड़की घर से भाग मुंबई आ जाते हैं यहां वो एक दोस्त के यहां चॉल में बड़ी मुश्किल से बसर करते हैं। लड़की के घर वालों को भनक लगती है और इन दोनों को शादी के लिए बहला फुसला कर घर ले जाते हैं। वहां लड़के के साथ क्या-क्या होता है यही फिल्म की कहानी है।
फिल्म- जानू मेरी जान
डायरेक्टर - विष्णु शंकर बेलू
कास्ट - हर्षवर्धन निराला, ऋचा दीक्षित, संजय पाण्डेय, प्रकाश जैस
रेटिंग - 2.5
एक्टिंग
लड़के का रोल इस फिल्म से डेब्यू करने वाले हर्षवर्धन निराला निभा रहे हैं। लड़की का किरदार भारतेन्दु नाट्य मंडल से प्रशिक्षित और हिंदी सीरियल 'नवरंगी रे' फेम ऋचा दीक्षित कर रही हैं। पिता की भूमिका में अभिनेता संजय पाण्डेय और चाचा की भूमिका में प्रकाश जैस हैं। एक्टिंग की बात करें तो दृष्टि से प्रकाश जैसे और संजय पाण्डेय दमदार लगे हैं जिसमें उनका लंबा अनुभव भी एक पहलू है। ऋचा अपनी सुंदर अदाओं से आपको लुभाती हैं और फिल्म के बाद भी याद रहती हैं। पहली कोशिश के हिसाब से हर्षवर्धन किरदार को ठीक से पकड़े हैं मगर एक्टिंग को थोड़ा और समझने की जरूरत है।
डायरेक्शन
फिल्म का डायरेक्शन काफी सधा हुआ है और विष्णुशंकर बेलू ने कहानी को पारम्परिक अंदाज से हट कर कहना चाहा है। सिनेमाटोग्राफी तारीफ के काबिल है। फिल्म का संगीत छोटे बाबा का है और गीत मुन्ना दुबे-सुमित चंद्रवंशी ने लिखे है। गीत के बोल साफ हैं और संगीत सुनने में अच्छा लगता है। फिल्म एक बार देखनी चाहिए क्योंकि डायरेक्शन की कोशिश सराहनीय है।